שר התמ"ת שלום שמחון יודיע בתחילת מארס על הממונה החדש לרשות ההגבלים העסקיים - דין וחשבון - TheMarker
שר התמ"ת שלום שמחון יודיע בתחילת מארס על הממונה החדש לרשות ההגבלים העסקיים
הוועדה לאיתור הממונה בראשות שרון קדמי, מנכ"ל משרד התמ"ת החלה את דיוניה השבוע
שר התמ"ת שלום שמחון יודיע ב-3 למארס על הממונה החדש לרשות ההגבלים העסקיים", כך אמר שמחון ל-Themarker. בתפקיד הממונה על ההגבלים העסקיים מכהנת כיום רונית קן, שאמורה לסיים את תפקידה במהלך פברואר. הוועדה לאיתור הממונה בראשות שרון קדמי, מנכ"ל משרד התמ"ת החלה את דיוניה השבוע.
ועדת האיתור אמורה להמליץ על שמות המועמדים, מתוכם בוחר שר התמ"ת את המתאים ביותר. לאחר הבחירה עובר המינוי לאישור הממשלה. אלא שלפי ההסכם הקואליציוני בין הליכוד לסיעת עצמאות, הממונה הבא ייבחר בתיאום בין שר התמ"ת לראש הממשלה.
החיבור בין הסכם פוליטי למינוי שאמור להיות מקצועי לחלוטין, העלה חשש מפני ניסיונות לקדם מועמדים "מטעם", שישרתו אינטרסים זרים של אילי הון במקום את האינטרס המובהק של התחרות במשק. הסעיף החריג בהסכם הביא גם לפנייה של התנועה לאיכות השלטון לממשלה בסוף השבוע, שנועדה להבטיח שהמינוי יתנהל בוועדת האיתור באופן מקצועי.